Brian Mikkelsen (KF), 2007-05-03:
Jeg tager imod alle opfordringer, og det er jo også derfor, at alle de aftaler, vi har indgået på kulturens område siden 2002, har været brede aftaler.
Hvis vi vender tilbage til forslaget her, vil jeg sige, at jeg har meget svært ved at forstå oppositionens pessimisme, især fordi oppositionen, hvis man sådan kigger lidt ud over landskabet, ser ud til at stå ret alene med den.
Det her lovforslag indeholder jo en række gode elementer, som imødekommer Mogens Holm-udvalgets anbefalinger, og ikke mindst har regeringen, samtidig med at vi indfører en rammestyring, gjort en stor indsats for at sikre økonomisk meget fornuftige vilkår for egnsteatrene fremover.
Det er vigtigt at slå fast, at bevillingerne til egnsteatrene aldrig nogen sinde i danmarkshistorien har været højere, refusionsprocenten ligger fast i 2007, selv om der er kommet tre nye egnsteatre, og i finanslovaftalen med Dansk Folkeparti sætter vi et ekstra tocifret millionbeløb af til egnsteatrene.
Så egnsteatrene har fået bedre økonomiske forhold, end de nogen sinde før har haft i danmarkshistorien.
I 2001 brugte staten 39,6 mio. kr. på egnsteatrene, i år vil staten bruge 66,8 mio. kr. eksklusive amtslige tilskud, og til næste år vil vi bruge meget tæt på 70 mio. kr. på egnsteatrene.
Det er alt sammen i 2007-priser, og uden at de amtslige penge, som i år vil blive givet som statslige penge, er medregnet.
Staten har altså næsten fordoblet sit tilskud til egnsteatrene, siden vi trådte til som regering i 2001.
Og med de bevillinger, der er afsat, kan vi garantere, at alle får 50 pct. refusion i 2007 – også de tre nye teatre, vi ved der er: Gladsaxe Ny Teater, Baggårdsteatret i Svendborg og Nørregade Teatret i Maribo.
Med hensyn til påstanden om aftalebrud har vi jo været igennem en runde i løbet af det sidste halve års tid også i Kulturudvalget, og den må blankt afvises.
I efteråret havde vi en lang række indgående drøftelser af forslaget med Folketingets partier, bl.a. i samråd, og regeringen har hele vejen igennem på hvert eneste møde gennem alle månederne tonet rent flag om, at vi ønsker en rammestyring, ligesom vi har erkendt, at vi på det punkt altså ikke er enige med oppositionen.
Jeg er heller ikke enig i, at rammestyring skulle ødelægge de andre gode elementer i lovforslaget, der skal sikre en fortsat stærk kvalitetsudvikling på egnsteaterområdet.
Det er jo elementer, der ligger i forlængelse af anbefalingerne fra Mogens Holm-udvalget, og med finanslovaftalen er der sat penge af til at realisere dem.
Det er ekstra penge til egnsteaterkonsulentordningen og til en udviklingspulje, så der er nye penge til egnsteatrene, så de kan udvikle sig fremover.
Jeg er meget fortrøstningsfuld med hensyn til udviklingen af egnsteatrene.
Jeg er også sikker på, at alle her i salen er tilhængere af et stærkt og landsdækkende teatermiljø.
Det forslag, som vi behandler her i dag, skaber nogle nye redskaber til en styrket kvalitet af hele teatermiljøet.
Og ja, forslaget indebærer indførelse af en rammestyring, men i forbindelse med en økonomisk aftale, som både i år og næste år indebærer en yderligere omprioritering af ressourcer fra statens side til fordel for egnsteatrene.
Det er ikke et løfte om økonomisk opprioritering uden ende i form af en fortsat lovbunden ordning, men vi går dog så langt, som vi nu er i stand til, når vi skal prioritere i en verden med flere gode formål end tilgængelige.